Conclúidí ón gComhairle maidir le Tuarascáil Speisialta 03/2022 ó Chúirt Iniúchóirí na hEorpa dar teideal ’Cur i bhfeidhm 5G san Aontas Eorpach: moilleanna ar chur chun feidhme líonraí le saincheisteanna slándála atá fós gan réiteach’

(2022/C 252/03)

MAIDIR LE COMHAIRLE AN AONTAIS EORPAIGH,

AG MEABHRÚ DI a conclúidí maidir le feabhas a chur ar an scrúdú ar thuarascálacha speisialta arna ndréachtú ag an gCúirt Iniúchóirí i gcomhthéacs an nós imeachta urscaoilte (1);

1. TUGANN SÍ DÁ hAIRE Tuarascáil Speisialta 03/2022 ó Chúirt Iniúchóirí na hEorpa dar teideal: ’Cur i bhfeidhm 5G san Aontas Eorpach: moilleanna ar chur chun feidhme líonraí le saincheisteanna slándála atá fós gan réiteach’ (2), a chlúdaíonn, go ginearálta an tréimhse idir 2016 agus Bealtaine 2021.

2. Leagann SÍ BÉIM ar an tábhacht straitéiseach a bhaineann le líonraí 5G d’ardcháilíocht a imlonnú go tráthúil laistigh den Aontas chun samhlacha gnó nuálacha agus seirbhísí poiblí nuálacha a chumasú, ar samhlacha iad atá ríthábhachtach le haghaidh fheidhmiú an mhargaidh inmheánaigh.

3. CUIREANN SÍ IN IÚL gur féidir cúiseanna éagsúla a lua leis na moilleanna maidir le sannadh an speictrim agus go bhféadfadh sé gur tháinig athrú ar an staid maidir le himscaradh 5G i mBallstáit áirithe ó bailíodh agus ó próiseáladh na sonraí. Dá bhrí sin, LEAGANN SÍ BÉIM ar a thábhachtaí atá sé sonraí fíoraithe a úsáid agus ar an ngá atá le conclúidí bunaithe ar chritéir shoiléire/modheolaíocht shoiléir.

4. MEABHRAÍTEAR DI na Conclúidí uaithi maidir le tábhacht 5G do gheilleagar na hEorpa agus an gá atá ann rioscaí slándála a bhaineann le 5G a mhaolú, inar IARR SÍ ar na Ballstáit agus ar an gCoimisiún, le tacaíocht ó ENISA, na bearta uile is gá a dhéanamh laistigh dá n-inniúlachtaí chun slándáil agus sláine na líonraí cumarsáide leictreonaí a áirithiú, go háirithe líonraí 5G, agus leanúint de chur chuige comhordaithe a chomhdhlúthú chun aghaidh a thabhairt ar na dúshláin slándála a bhaineann le teicneolaíochtaí 5G agus ar bhonn na hoibre comhpháirtí atá ar siúl faoi láthair maidir le bosca uirlisí slándála 5G chun modheolaíochtaí agus uirlisí comhchoiteanna éifeachtacha a shainaithint chun rioscaí a bhaineann le líonraí 5G a mhaolú (3).

5. MEABHRAÍTEAR DI cur chuige láidir comhoibríoch na mBallstát agus an Choimisiúin as ar tháinig glacadh bhosca uirlisí cibearshlándála 5G an Aontais (4), lena gcuirtear creat beart ar fáil chun na bagairtí slándála a bhaineann le líonraí 5G a mhaolú d’fhonn leibhéal leordhóthanach cibearshlándála a chur chun cinn sna líonraí sin sa mhargadh inmheánach.

6. LEAGANN SÍ BÉIM AR a thábhachtaí atá sé do na Ballstáit lánúsáid a bhaint as an mbosca uirlisí cibearshlándála 5G AE, go háirithe a mhéid a bhaineann leis na srianta ábhartha ar sholáthróirí ardriosca a chur i bhfeidhm i gcás príomhshócmhainní a shainítear a bheith criticiúil agus íogair i measúnuithe riosca comhordaithe an Aontais (5).

7. Cuireann SÍ IN IÚL gur ionstraim sholúbtha rioscabhunaithe í bosca uirlisí cibearshlándála 5G an Aontais chun aghaidh a thabhairt ar dhúshláin slándála shainaitheanta, lenar féidir gnéithe cibearshlándála 5G a láimhseáil ar bhealach tráthúil éifeachtúil, agus inniúlachtaí na mBallstát á n-urramú ag an am céanna, mar aon leis an bhfreagracht aonair atá orthu as an tslándáil náisiúnta, i gcomhréir le hAirteagal 4(2) den Chonradh ar an Aontas Eorpach, lena n-áirítear i réimse na cibearshlándála.

8. MEABHRAÍTEAR DI an ceanglas a dhearbhaigh an Coimisiún sa teachtaireacht uaidh, Shaping Europe’s digital future [Todhchaí dhigiteach na hEorpa a mhúnlú] (6), gur cheart d’aon ghnólacht a sholáthraíonn seirbhísí do shaoránaigh an Aontais glacadh le rialacha an Aontais agus iad a urramú.

9. TUGANN SÍ DÁ hAIRE na conclúidí agus na moltaí atá sa Tuarascáil Speisialta agus AITHNÍONN SÍ go háirithe: — nach ndéanann na Ballstáit uile tagairt do chuspóirí an Choimisiúin ina straitéisí náisiúnta 5G ná ina bpleananna leathanbhanda; — nach bhfuil an Cód um Chumarsáid Leictreonach Eorpach (CEEC) (7) trasuite i ngach Ballstát go fóill; — nár sannadh an speictream do na líonraí 5G, nó nár sannadh ina iomláine é sna Ballstáit uile; — fachtóir tábhachtach eile, a shainítear sa bhosca uirlisí mar fhachtóir lena gcinntear próifíl riosca díoltóra, is ea an dóchúlacht go mbeidh díoltóir faoi réir cur isteach ó rialtas tíre nach bhfuil san Aontas; go n-áirítear ar na critéir chun measúnú a dhéanamh ar an gcur isteach a d’fhéadfadh a bheith ann saintréithe chreat dlíthiúil an tríú tír, lena n-áirítear an ráthaítear leibhéal leordhóthanach cosanta sonraí leis.

10. TUGANN SÍ DÁ hAIRE na freagraí ón gCoimisiún a ghabhann leis an Tuarascáil Speisialta (8) agus TUGANN SÍ DÁ hAIRE gur ghlac an Coimisiún leis na moltaí a bhí sa Tuarascáil Speisialta.

11. IARRANN SÍ ar na Ballstáit agus ar an gCoimisiún aird a thabhairt ar na moltaí atá sa Tuarascáil Speisialta agus molann sí dóibh machnamh a dhéanamh ar na moltaí sin agus a mbeartais á bhforbairt maidir lena líonraí 5G a fhorbairt agus slándáil na líonraí sin á n-áirithiú ag an am céanna trí bhosca uirlisí cibearshlándála 5G a chur i bhfeidhm agus a fhorbairt a thuilleadh, i bhfianaise na saincheisteanna nua slándála a eascraíonn as treochtaí teicneolaíochta agus forbairtí i slabhra soláthair 5G.

12. IARRANN SÍ ar an gCoimisiún oibriú i gcomhar leis na Ballstáit chun beartais agus bearta a mholadh d’fhonn na spriocanna nascachta Eorpacha a bhaint amach agus chun cumhdach 5G ar na limistéir go léir san Aontas a bhaint amach faoi 2030, agus fachtóirí ríthábhachtacha geopholaitiúla agus eacnamaíocha á gcur san áireamh – amhail fogha Chónaidhm na Rúise faoin Úcráin – a d’fhéadfadh bac a chur ar an dul chun cinn i dtreo na spriocanna sin a bhaint amach agus a bhféadfadh iarmhairtí suntasacha a bheith acu maidir le comhordú trasteorann na mBallstát le tíortha nach bhfuil san Aontas.

13. IARRANN SÍ ar an gCoimisiún, le tacaíocht ó ENISA, agus ar na Ballstáit leanúint den chomhar comhordaithe idir an tAontas maidir leis na bearta slándála 5G agus faireachán a dhéanamh ar chur chun feidhme an bhosca uirlisí cibearshlándála 5G agus measúnú a dhéanamh ar an ngá atá le cur chuige níos aonchineálaí maidir lena gnéithe a úsáid.

(1) 7515/00 + COR 1.

(2) WK 5636/22 INIT.

(3) 14517/19.

(4) Cibearshlándáil líonraí 5G Bosca Uirlisí an Aontais Eorpaigh de bhearta maolaithe riosca, arna chomhaontú ag Grúpa Comhair NIS.

(5) Na conclúidí ón gcruinniú den Chomhairle Eorpach an 1 agus an 2 Deireadh Fómhair 2020, EUCO 13/20.

(6) Communication-shaping-europes-digital-future-feb2020_en_3.pdf (europa.eu).

(7) Treoir (AE) 2018/1972.

(8) COM-Replies-SR-22-03_EN.pdf (europa.eu).